kardosdrur/scandi-wiki huggingface dataset:
Wilhelm Oncken

Wilhelm Oncken (19. december 1838 i Heidelberg – 11. august 1905 i Giessen) var en tysk historiker, bror til August Oncken.

Oncken, der fra 1870 var professor i Giessen, har skrevet Athen und Hellas (2 bind, 1865—66), Die Staatslehre des Aristoteles (2 bind, 1870—75), Österreich und Preussen im Befreiungskriege (2 bind, 1876—79). Han har endelig udgivet den store samling Allgemeine Geschichte in Einzeldarstellungen, hvori han selv har skrevet afsnittene Das Zeitalter Friedrichs des Grossen (2 bind, 1881—82), Das Zeitalter der Revolution, des Kaiserreichs und der Befreiungskriege (2 bind, 1884—86) og Das Zeitalter des Kaisers Wilhelm (2 bind, 1890—92).

Kilder 

 

Historikere fra Tyskland
Faglitterære forfattere fra Tyskland
Tyskere i 1800-tallet
Salmonsens
Personer fra Heidelberg
Kirsten Lee

Kirsten Lee (født Damgaard Hansen 15. december 1941 i Ribe) er en dansk dr.med. og politiker fra Radikale Venstre, der bl.a. har repræsenteret partiet i Folketinget og som regionsrådsmedlem i Region Hovedstaden.

Lee blev uddannet speciallæge i børnesygdomme fra Boston University i 1972 og senere dr.med. på en disputats om hjerneskader hos unge alkoholikere. Her blev hun amerikansk gift, men ægteskabet med Harry Lee holdt ikke, og hun vendte derfor tilbage til Danmark. Her blev hun speciallæge på børneafdelingen på Hillerød Centralsygehus og i 1986 overlæge samme sted. Hun var fra 1990 administrerende overlæge, indtil hun i 1998 blev direktør for Finsencentret på Rigshospitalet. Senere blev hun chef for Folkesundhed København. Hun gik på pension i 2007.

Hendes politiske karriere begyndte i Folketinget, hvor hun blev indvalgt i 1987 og sad frem til 1990, men siden 2005 har hun været gruppeformand og formand for sundhedskoordinationsudvalget i Region Hovedstaden. Fra 2010 til 2011 var hun formand for regionens kvalitetsudvalg. Hun stoppede som regionsrådsmedlem i 2013.

Ud over at være deltager i den sundhedspolitiske debat har Kirsten Lee haft flere bestyrelsesposter – bl.a. som formand for Sund By Netværket og bestyrelsesmedlem i German Marshall Found of the United States, ligesom hun har været formand for Udvalget om Børns Dagligdag (1987-1988), formand for Kvindernes Internationale Ligestillingsudvalg (1988-1996) og medlem af Færdselssikkerhedskommissionen (1988–1995).

I 1987 blev hun kåret til Årets Børneven, og i 1994 modtog hun Tagea Brandts Rejselegat.

Kirsten Lee blev gift for anden gang i 1984 – med MF Niels Helveg Petersen. Parret har tre sammenbragte børn.

Noter

Eksterne henvisninger 
 Kirsten Lees side på radikale.net 

Læger fra Danmark
Embedsmænd fra Danmark
Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra Det Radikale Venstre
Regionsrådsmedlemmer fra Radikale Venstre
Modtagere af Tagea Brandts Rejselegat
Personer i Kraks Blå Bog
Personer fra Ribe
Galleri Galschiøt

Galleri Galschiøt  er et udstillingssted der ligger i udkanten af Odense og på et område på ca. 10.000 m2. Galleri Galschiøt indeholder billedhuggeren Jens Galschiøts værksted, heraf navnet.

Der er adgang til:
Det arbejdende Kunstværksted: På atelieret kan man se Galschiøt og hans medarbejdere i gang med at opbygge skulptere i alle størrelser. Stedet bugner af  hel og halvfærdige skulpturer og andre interessante ting. Man kan følge processerne i skulptur fremstillingen, fra den første figur i voks til den færdige skulptur i bronze.
Udstilligshallen /Galleriet: Her kan man opleve. Galschiøt skulpturer og kunsthappeninger. Der er ofte en maleri-udstilling af kunstnere der er tilknyttet værkstedet på væggene. Udover kunst bliver det store galleri, hvor der er plads til over 300 gæster også brugt til koncerter, debatmøder og konferencer. I tilknytning til galleriet er der en lille museums butik med en mindre salgsudstilling af Galschiøts mindre skulpturer og smykker støbt på værkstedet. 
Bronzestøberiet: Hvis man er heldig kan man opleve en bronze- eller sølvstøbning. Støberiet arbejder med støbninger fra ganske få gram op til 400 kg og er et af de få steder i Danmark, hvor man uddanner ædelmetalstøbere..
Skulpturparken: i forbindelse med opkøb af nogle tilstødende jorder i 1999 blev der oprettet en skulpturpark. Der kan man se nogle af de helt store skulptur gruppe. Parken ligger i direkte forlængelse af galleriet og fungerer også som rekreationsområde for ansatte og gæster.

Galschiøt har lavet skulpturinstallationer mange steder, i verden. Bl.a. opstilling af 22 tonstunge” Min Indre Svinehund” (1993) skulpturer i Europa (ulovlig street art.
). Skamstøtten i Hongkong, Mexico og Brasilien. Hungermarchen (2002), I Guds Navn (2006), The Color Orange (2008). Fundamentalism 2011/12. og det er B.la disse skulpturer man kan se på udstilligsstedet.

Historie

I 1960'erne blev bygningerne bygget til Næsby Karosserifabrik og fungerede i mange år som et af de største autoværksteder på Fyn. Men i forbindelse med den økonomiske krise sidst i 1990érne måtte fabrikken lukke og bygningerne stod tomme i næste 5år.

Karosserifabrikken genopstod som kultursted

I 1994 købte billedhuggeren Jens Galschiøt hele fabrikskomplekset og begynde at omdanne det til et kultursted.
Han købte flere af de omkringliggende bygninger og jorder, således at området nu er på ca 10.000 m2 med 3.200 m2 bygninger, hvoraf de fleste bruges til kulturelle aktiviteter og er åbne for offentligheden. 
Der er siden 1994 sket en omfattende forandring af lokalerne og området.

Det er hensigten at lejerne skulle befinde sig inden for kultur, kunst og kommunikation. Stedet indeholder nu foruden Galleri Galschiøt, en skulpturpark, et TV-produktionsselskab. en kunstskole  og et pilefletter værksted.

Referencer 

Museer i Odense
Kunstmuseer i Danmark
Skulpturparker i Danmark
Museer etableret i 1994
Rasmus Jensen (håndboldspiller)

Rasmus Jensen (født 17. juni 1989 i Odense) er dansk håndboldspiller, som spiller for Fredericia HK. Han har tidligere spillet for Bjerringbro-Silkeborg to gange, Fredericia HK, KIF Kolding København og GOG.

Referencer

Eksterne henvisninger 
 Spillerprofil hos GOG 

Håndboldspillere fra Kolding IF
Håndboldspillere fra Danmark
Håndboldspillere fra Bjerringbro-Silkeborg
Håndboldspillere fra Fredericia HK
Håndboldspillere fra GOG
Personer fra Odense
Bonded by Blood

Bonded by blood er et thrash Metal-album udgivet den 25. april 1985 af Exodus gennem Torrid Records. Det var gruppens debutalbum.

Mange anser Bonded By Blood for det bedste album Exodus nogensinde har lavet. 
Nogle af sange var skrevet af Kirk Hammett fra Metallica.

Albummet hed i starten A Lesson In Violence, men skiftede navn, fordi Exodus ikke kunne finde på et passende albumcover. Et forskud kassette kopi af albummet (med den originale titel) blev distribueret gennem tape-handel netværk på pladens afslutning sidst på sommeren 1984, for  at skabe en enorm underjordisk sladder før den officielle udgivelse af Lp'en.  Udgivelsen blev forsinket, på grund af problemer med illustrationen.

Spor 
 Bonded By Blood
 Exodus 
 And Then There Were None
 A Lesson In Violence
 Metal Command
 Piranha
 No Love
 Deliver Us To Evil
 Strike Of The Beast

Referencer

Noter

Eksterne henvisninger 
 Om albummet på allmusic.com

Album fra 1985
Metalalbum
Thrash metal-album
August Oncken

August Oncken (født 10. april 1844 i Heidelberg, død 10. juli 1911 i Schwerin) var en tysk-schweizisk nationaløkonom, bror till Wilhelm Oncken.

Oncken, der 1878 blev professor ved universitetet i Bern, har navnlig dyrket sin videnskabs litteraturhistorie. En række udmærkede specialafhandlinger, Adam Smith in der Kulturgeschichte (1874), Adam Smith und Immanuel Kant (1877), Der ältere Mirabeau (1886) med flere, danner udbyttet af hans mangeårige forstudier til en større Geschichte der Nationalökonomie, hvoraf bind I, omhandlende tiden indtil Adam Smith, udkom foråret 1902 som et led i den af Max von Heckel redigerede, bindstærke Hand- und Lehrbuch der Staatswassenschaften (1893 ff.). Dette værk stillede i sin tid alle tidligere fremstillinger af de økonomiske ideers historiske udvikling i skygge. Mindre væsentligt var her udrenset, medens alt, hvad særforskning i den sidste menneskealder havde ydet på dette område, var sammenfattet med sikker hånd og fin kritik. Hovedstrømningerne inden for økonomisk tænkning i tidligere tider er her karakteriserede og udredede i deres sammenhæng med andre kulturfænomener. Et ypperligt resultat af Onckens social-historisk-kritiske virksomhed danner også en af ham istandbragt udgave af François Quesnays samlede økonomiske og filosofiske skrifter (1888), hvortil slutter sig en række essays over fysiokratismens stifter.

Kilder 

 

Nationaløkonomer fra Tyskland
Ansatte ved Berns Universitet
Faglitterære forfattere fra Tyskland
Tyskere i 1800-tallet
Salmonsens
Oncken

Oncken er et tysk efternavn, der henviser til blandt andre:

 August Oncken (1844–1911) – tysk nationaløkonom
 Hermann Oncken (1869–1945) – tysk historiker
 Johann Gerhard Oncken (1800–1884) – tysk baptist
 Wilhelm Oncken (1838–1905) – tysk historiker
Nicolas Roeg

Nicolas Jack Roeg (født 15. august 1928 i London, død 23. november 2018) var en britisk filminstruktør og filmfotograf. 

Roeg indledte sin karriere som fotograf, bl.a. i film som Lawrence of Arabia (Lawrence af Arabien, 1962), Fahrenheit 451 (1966) og Petulia (1968). Hans første film som instruktør var Performance (Flip ud, 1970) og Walkabout (1971). Den suggererende gyser Don't Look Now (Rødt chok, 1973), efter en fortælling af Daphne du Maurier, blev en publikums- og kritikersucces. Flere af hans film har nærmet sig kultstatus, bl.a. den erotiske Bad Timing (1980). Han stod også bag børnefilmen The Witches (Heksene, 1990).

Eksterne henvisninger 

 

Filminstruktører fra Storbritannien
Filmfotografer
Personer tildelt Commander of the Order of the British Empire
Personer fra London
Ketil Duckert

Ketil Duckert er dansk trompetist, underviser og dirigent, uddannet fra Rytmisk Musikkonservatorium i 2005. Ketil Duckert er den første i Danmark (sammen med Gustav Rasmussen) til at blive certificeret i improvisationstegnsproget Soundpainting. I december 2013 udgav musikforlaget Edition Wilhelm Hansen den første pædagogiske metodebog i Soundpainting under titlen "Sammenspil & Improvisation med Soundpainting" med Ketil Duckert som forfatter.

Trompetister fra Danmark
Dirigenter fra Danmark
Frederik Weibel

Frederik Weibel (født 3. juni 1991 i Hillerød) er en dansk fodboldspiller, der spiller for Hellerup IK i 2. division.

Karriere 
Weibel fik sin fodboldopdragelse i klubberne Hillerød GI og Skjold Birkerød. Som U/15 spiller skiftede han i 2005 til Akademisk Boldklubs ungdomsafdeling. Her spillede han ét år inden han i juli 2006 tog turen til Lyngby Boldklub som juniorspiller. I Lyngby var han med til at vinde Danmarksmesterskabet i Juniorligaen, og han spillede 10 kampe og scorede ét mål i det første halve år i klubben. I december 2006 var han til prøvetræning hos den engelske klub Blackburn Rovers, og i september 2007 var han i Manchester City.

I sæsonen 2009/10 spillede Frederik Weibel for Lyngby BKs U/19 hold. Dette blev også hans foreløbig sidste sæson i klubben.

Akademisk Boldklub 
Frederik Weibel vendte i sommeren 2010 tilbage til Akademisk Boldklub, hvor han underskrev en 2-årig kontrakt. Dette skete efter at klubben havde sagt farvel til fem ældre spillere, og erstattede dem med fem unge spillere.

Den 30. marts 2012, få dage før forårspremieren på 1. division 2011-12, meddelte AB at de havde forlænget kontrakten med Weibel til 30. juni 2014. Samtidig skulle Frederik Weibel fra sommeren 2012 starte på den 2-årige uddannelse som markedsføringsøkonom. I premierekampen den 5. april 2012 mod Viborg FF på udebane scorede Weibel kampens første mål, da AB spillede 2-2 på Energi Viborg Arena. Dette var hans andet mål for AB.

Hellerup IK 
I januar 2013 skiftede Weibel til Hellerup IK i 2. division.

Referencer

Eksterne henvisninger 

 Frederik Weibels spillerprofil  på ABs hjemmeside
 

Personer fra Hillerød
Fodboldspillere fra Danmark
Fodboldspillere fra Idrætsforeningen Skjold Birkerød
Fodboldspillere fra Lyngby Boldklub
Fodboldspillere fra Akademisk Boldklub
Fodboldspillere fra Hellerup IK
Leo 3.

Leo 3. kan henvise til flere personer:

 Pave Leo 3.
 Leo 3. (østromersk kejser)
Ernesto Lecuona

Ernesto Lecuona y Casado (6. august 1895 i Havana på Cuba – 29. november 1963 i Santa Cruz de Tenerife i Spanien) var en cubansk komponist og pianist, der komponerede mere end 600 musikstykker. 

Lecuona begyndte at spille klaver i en tidlig alder, sammen med sin søster Ernestina Lecuona, som også var en kendt komponist. Han studerede senere ved Peyrellade Conservatoire under Antonio Saavedra og den kendte Joaquin Nin. Lecuona dimitterede fra Havana Nationale Konservatorium med en guldmedalje for sine fortolkninger da han var seksten år gammel. Han opførte sin første koncert udenfor Cuba i Aeolian Hall i New York i 1916.

Første gang han rejste til Spanien var i 1924 på en koncertturné med violinisten Marta de la Torre; hans succesfulde klaveropførsler i Paris i 1928 faldt sammen med en øget interesse for cubansk musik.

Lecuona var en produktiv komponist af sange og musikstykker for både scene og film. Hans værker bestod af zarzuela, afro-cubanske og cubanske rytmer, suiter og mange sange der stadig er populære. Disse omfatter blandt andre Canto Siboney, Malagueña og Andalucía. I 1942 blev hans store hit Siempre en mi Corazon (Always in my heart) nomineret til en Oscar for den bedste sang; den tabte dog til White Christmas. Lecuona var mester indenfor symfonisk musik og dirigerede Ernesto Lecuona Symphonic Orchestra, der havde solister som blandt andet den cubanske pianist og komponist Carmelina Delfin ansat. Orkestret optrådte i forbindelse med koncerten for den cubanske uafhængighed i Carnegie Hall i New York den 10. oktober 1943. Koncerten omfattede verdenspremieren på Lecuonas Black Rhapsody.

I 1960, grundigt utilfreds med Castros nye regime i Cuba, flyttede Lecuona til Tampa, Florida i USA. Han levede sine sidste år i USA og døde tre år senere på de Kanariske Øer i en alder af 68.

Kilder

Eksterne henvisninger 

 Profil hos Songwriters Hall of Fame  

Personer fra Havana
Komponister fra Cuba
Pianister fra Cuba
Athos (bjerg)

Athos er et bjerg og en halvø på den større halvø Halkidiki i den græske del af Makedonien kaldet Άγιο Όρος (Ayio Oros eller "Det Hellige Bjerg") på nygræsk.

På halvøen ligger der 20 større klostre og 12 mindre munkefællesskaber. Området er en autonom teokratisk stat, som formelt blev etableret i år 963, og som er under græsk suverænitet. Det er kun tilladt munke og mandlige besøgende at opholde sig på halvøen. Befolkningen tæller omkring 1400 mennesker. Nogle af klostrene bebos fortrinsvis af henholdsvis russiske, serbiske, bulgarske og rumænske munke.

Det hellige bjerg udgør et åndeligt center i den ortodokse kirke, og er mål for mange pilgrimme (besøg forudsætter forudgående tilladelse). Athos er desuden på UNESCOs Verdensarvliste.

Bjerge i Europa
Bjerge i Grækenland
Religion i Grækenland
Den græsk ortodokse kirke
Málagavin

Málagavin er en sød hedvin med oprindelse i den spanske provins Málaga, fremstillet af Pedro Ximénez og muskateldrue. Centrum for fremstilling af Málagavin er Sierra de Almijara, samt Antequera, Archidona, San Pedro Alcantara, Vélez-Málaga og Competa. Historien for vinfremstilling i Málaga og de omkringliggende bjerge er en af de ældste i Europa. Som for mange af verdens kendte dessertvine, så faldt efterspørgslen på dem dramatisk i det 20. århundrede, og det frygtedes at disse vine hurtigt ville forsvinde. På det seneste er interessen dog genopstået, og Málagavin er ved at vende tilbage på verdensmarkedet.

Eksterne henvisninger 
Vino Malaga 

Hedvin
Drikke fra Spanien
Dessertvin
France 2

France 2 er en offentlig tv-station, der startede programvirksomhed i 1963 under navnet Antenne 2. I dag er det den anden mest sete kanal i Frankrig.

Programmer

Serier 
 Boulevard du Palais
 Chez Maupassant
 Cœur Océan
 Fais pas ci, fais pas ça
 Foudre
 P.J.
 Amour, gloire et beauté (Glamour)
 Castle
 Cold Case : Affaires classées
 FBI : Portés disparus
 The Closer
 Newport beach (Orange County)
 Private Practice

Nyhedsudsendelser 
 Journaux de 6h30, 7h, 7h30, 8h et 8h55
 Journal de 13h
 Journal de 20h
 Journal de la nuit

Eksterne henvisninger 

 

Tv-kanaler fra Frankrig
Etableret i 1963
Huden er det elastiske hylster der omgiver hele legemet

Huden er det elastiske hylster der omgiver hele legemet er en dansk roman fra 2011 af Bjørn Rasmussen. Bogen modtog Montanas Litteraturpris for 2011, hvilket gjorde Bjørn Rasmussen til den første forfatter, der har modtaget prisen for sin debutroman.

Bogen omhandler den femtenårige Bjørn der bor på en rideskole i Vestjylland med to brødre og en depressiv mor. Bjørn kæmper med sin hemmeligholdte homoseksualitet og destruktive tanker, som han får udløb for ved at skære i sig selv. Da Bjørn forelsker sig i en 20 år ældre ridelærer, begynder et sælsomt og sadomasochistisk kærlighedsforhold, som får vidtrækkende konsekvenser.

Kilder

Romaner fra Danmark
FileZilla

FileZilla er et gratis Open Source FTP-program. Programmet er lavet til Windows, Linux og Mac OS X. Den 18. april 2011 var FileZilla Client den 7. mest populære download fra SourceForge.net.

Kilder 
Hjemmeside  

Fildelingsprotokoller
Frie netværksrelaterede programmer
Internet-software til Linux
Internet-software til OS X
Internet-software til Windows
Stadsingeniør

Stadsingeniør er en historisk betegnelse for lederen af en større kommunes tekniske forvaltning og således den embedsmand, der har det overordnede ansvar for kommunens ingeniørarbejde.

I mindre kommuner var den tilsvarende betegnelse kommuneingeniør.

Købstadskommuner 
I takt med at de større købstadskommuner i sidste halvdel af 1800-tallet ansatte stadigt flere embedsmænd, som kunne aflaste borgmesteren, holdt ingeniørerne også deres indtog i forvaltningerne, blandt andet som stadsingeniører, men også som bygningsinspektører og havneingeniører.

Danmarks første stadsingeniør var Ole Rømer, der i 1705 blev udnævnt til embedet i Københavns Kommune.

Stadsingeniørerne blev formelt udnævnt af kommunalbestyrelsen. I dag har lederen af en kommunal teknisk forvaltning i lighed med lederne af de øvrige forvaltninger titlen direktør.

Stadsingeniørens opgaver var at planlægge, udføre og vedligeholde alle stadens tekniske anlæg så som gade- og kloakanlæg, vandforsyning, belysning og havnevæsen, for så vidt disse administrationsgrene ikke har deres særlige ingeniører, desuden ansvar for de sanitære anlæg i alle offentlige bygninger samt at forestå tilsynet med private spildevandsinstallationer og lignende. Da byplanlægningen blev indført, blev opgaven i mange kommuner underlagt stadsingeniøren.

Mindre kommuner 
I 1960'erne opstod der behov for teknisk bistand i de mindre kommuner. Sognekommunerne begyndte derfor at ansatte kommuneingeniører. Efter kommunalreformen i 1970 blev der ansat kommuneingeniører eller stadsingeniører i alle danske kommuner.

Sverige 
I Sverige er det stadsingenjörerne, der leder stadsbyggnadskontorerne og stadsingenjörskontorerne.

England 
I England kaldes en kommuneingeniør for borough engineer, mens den tilsvarende stilling i et grevskab kaldes for county engineer.

Eksterne henvisninger

Noter 

Embedsmænd
Titler
Ingeniører
Ludvig Elsass

Ludvig Elsass (8. september 1870 i Viborg – 14. april 1959 i København) var en dansk grosserer, far til Adam Elsass.

Elsass var søn af handelsagent og fotograf Moritz Elsass (1822-1878) og hustru Helene f. Dessau (1833-1912) og var kontorist i firmaet Sophus Berendsen fra 1886, og blev da ved Albert Berendsens pludselige død 1897 og forretningens omdannelse til aktieselskab direktør for dette til 1941 og atter fra 1945 til sin død 1959. Ligesom Berendsen-familien havde Elsass jødisk baggrund, og under besættelsen måtte han flygte til Sverige.

Elsass var endvidere næstformand i Kreditorforeningen for Jern- og Metalbranchen 1910-45; viceformand for Fællesudvalget for Danmarks Jern-, Metal-, Rør- og Maskinbrancheforeninger 1919-45; næstformand for Foreningen af Grosserere i Jern- og Metalbranchen 1919-44; medlem af Grosserer-Societetets repræsentantskab 1934-38, næstformand 1935-38, af Grosserer-Societetets komité 1938-43; medlem af Akkordretten 1928-42, af bestyrelsen for Importørforeningen af 11. August 1933 1933-41 og af Prisnoteringskomitéen 1939-40 samt formand for Københavns Voldgiftsudvalg for jern- og metalbranchen.

Han var Kommandør af Dannebrogordenen, Dannebrogsmand og bar en række udenlandske ordener.

Han blev gift 1. gang (1898, ægteskabet opløst 1912) med Marie Christine Petræus (død 1942), datter af distriktslæge P.M. Petræus, Nibe (død 1900) og hustru Marie Christine f. Krarup (død 1872); 2. gang (1919) med Sara Beckett (død 1943), datter af grosserer H.L. Beckett (død 1902) og hustru Cathrine f. Petræus (død 1921).

Ludvig Elsass virkede som filantrop. Deres datter Helene Elsass stiftede desuden i 1975 Ludvig og Sara Elsass Fond ved en gavedisposition.

Sønnen Adam overtog ledelsen af Sophus Berendsen A/S.

Kilder 
 Kraks Blå Bog 1957
 Dansk Biografisk Leksikon

Erhvervsfolk fra Danmark
Grosserere fra Danmark
Jøder fra Danmark
Kommandører af Dannebrog
Personer i Kraks Blå Bog (afdøde)
Danskere i 1800-tallet
Danskere i 1900-tallet
Personer fra Viborg
Filantroper fra Danmark
Personer i Dansk Biografisk Leksikon
Mikhail Markovitj Borodin

Mikhail Markovitj Borodin (Михаи́л Ма́ркович Бороди́н) (9. juli 1884 i Janovitsj – 29. maj 1951 et sted i Sibirien) var alias for den hviderussiske jøde Mikhail Gruzenberg. Han var en agent for Komintern. 

Borodin gik ind i Bolsjevikpartiet i Rusland i 1903. I 1907 blev han arresteret, og i 1908 valgte han at drage til USA. Mens han var der, gik han på Valparaiso University. Efter Oktoberrevolutionen vendte han tilbage til Rusland i 1918 og fik arbejde i udenrigsdepartementet. Fra 1919 til 1922 virkede han i Mexico, USA og Storbritannien som agent for Komintern. 

Mellem 1923 og 1927 var Borodin repræsentant for Komintern og Sovjetunionen ved Kuomintangs regering i Kanton i Kina. Han var en ledende rådgiver for Sun Yat Sen på den tid. På hans forslag åbnede Kuomintang sig for leninistisk tankegods, kommunister fik lov til at melde sig ind i partiet, og Militærakademiet i Whampoa blev oprettet. 

Efter Sun Yat Sens død i 1925 fortsatte han som rådgiver for Kuomintangregeringen til 1927, da Chiang Kai-shek udrensede kommunisterne og tillige forsøgte at få Borodin arresteret. Borodin vendte tilbage til Sovjetunionen i 1928 og var for en kort tid redaktør for det engelsksprogede Moscow News. 

I 1949 blev han anklaget for at være en fjende af Sovjetunionen og sendt til en gulag i Sibirien, hvor han døde to år senere.

Litteratur 

 Svensk uppslagsbok, Malmö 1939. (svensk)

Sovjetunionens historie
Jøder fra Rusland
Spioner for Sovjetunionen